На основу Уговора о донацији бр. 110-228/22 од 27.05.2022. године и Решења председника општине бр. 020-118/22 од 06.07.2022. године, Комисија за спровођење ликовног конкурса за ученике основних и средњих школа на тему енергетске ефикасности (у даљем тексту: Комисија), расписује

ЛИКОВНИ КОНКУРС

**“УШТЕДА ЕНЕРГИЈЕ ЗА ЗДРАВИЈУ ПЛАНЕТУ”**

ЗА УЧЕНИКЕ ОСНОВНИХ И СРЕДЊИХ ШКОЛА

СА ДЕЛА ТЕРИТОРИЈЕ РАШКОГ И МОРАВИЧКОГ ОКРУГА

НА ТЕМУ ЕНЕРГЕТСКЕ ЕФИКАСНОСТИ

Ликовни конкурс се организује у оквиру пројекта Унапређење енергетске ефикасности зграде општинске управе у Врњачкој Бањи који финансира Европска унија у сарадњи са Владом Србије преко програма ЕУ ПРО Плус.

**ПРАВО УЧЕШЋА**

Сви ученици основних и средњих школа са територије следећих градовова и општина имају право учешћа на ликовном конкурсу:

1. Чачак;
2. Горњи Милановац;
3. Ивањица;
4. Лучани;
5. Краљево;
6. Рашка;
7. Врњачка Бања.

**ПРОПОЗИЦИЈЕ**

Сваки ученик може да конкурише само са једним радом чији је аутор у класи типа школе (основна или средња) и разреда (I-VIII или I-IV) који у тренутку трајања ликовног конкурса похађа.

Примаће се искључиво радови на папиру рађени различитим техникама (оловка, дрвене бојице, фломастери, воштане боје, водене боје, темпера, гваш, акварел, пастел, туш, колаж, комбиноване технике на папиру, графика)

Радови морају бити оригинални и рађени самостално, настали у току трајања конкурса.

**НАЧИН ПРИЈАВЕ**

Ликовни радови се достављају у електронској форми на адресу конкурса likovni.konkurs@yahoo.com.

Уз сваки рад који се достави на mail адресу конкурса наслов треба да има следећу форму:

* “Име Презиме - пријава на ликовни конкурс”,

У телу маила обавезно морају бити приложени следећи подаци:

* Град/Општина,
* Школа,
* Разред.

У прилогу mail-а заједно са фотографијом ликовног рада/скенираним ликовним радом у .jpg формату, обавезно је приложити и потписану сагласност родитеља/старатеља да дете може да учествује на ликовном конкурсу следећег садржаја:

“ИЗЈАВА О САГЛАСНОСТИ

Ја \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (име и презиме родитеља/старатеља), сагласан сам да моје дете са приложеним ликовним радом учествује на ликовном конкурсу “УШТЕДА ЕНЕРГИЈЕ ЗА ЗДРАВИЈУ ПЛАНЕТУ”

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Потпис родитеља/старатеља”

**КРИТЕРИЈУМИ ЗА ИЗБОР**

Критеријум за избор најуспешнијих ликовних радова биће добијен број гласова публике.

За потребе објављивања ликовних радова у циљу прикупљања гласова користи се друштвена мрежа - Facebook на следећој адреси:

<https://www.facebook.com/groups/458260256211223/media>

Уколико два или више Учесника конкурса у истим разредима имају исти број бодова, предност има учесник конкурса који добије више гласова у Анкети која ће бити објављена у Facebook групи.

НАПОМЕНА: Овај ликовни конкурс није спонзорисан или контролисан од стране Фејсбука. Податке и слике које нам доставите биће коришћени само за потребе овог ликовног конкурса.

**НАГРАДЕ**

За сваки ученички разред (од I-VIII у основним школама и од I-IV у средњим школама) биће изабрани првопласирани, другопласирани и трећепласирани радови којима ће бити додељене следеће награде:

1. по 1 таблет рачунар за првопласиране ликовне радове у свим разредима - укупно 12 таблет рачунара;
2. по 1 bluetooth звучник за другопласиране радове у свим разредима збирно - укупно 12 bluetooth звучника;
3. по 1 пар bluetooth слушалица за трећепласиране радове у свим разредима збирно - укупно 12 пари bluetooth слушалица.

Награде наведене у чл. 4. су бесповратне и биће додељене посебним Уговорима о донаторству.

**УСЛОВИ ЗА ИЗБОР**

Учесник на конкурсу треба да испуни све услове конкурса како би могао да учествује на ликовном конкурсу

1. Да је учесник на конкурсу аутор ликовног рада;
2. Да је учесник на конкурсу евидентиран као ученик једне од школа са наведених теријторија градова и општина Рашког и Моравичког округа.
3. Да је предао само један ликовни рад на ликовни конкурс.

**РОК ЗА ПРИЈАВУ**

Јавни позив се објављује на огласној табли Општине и на интернет презентацији Општине [www.vrnjackabanja.gov.rs](http://www.vrnjackabanja.gov.rs).

Рок за подношење ликовних радова са пратећом документацијом је 17.10.2022. године. до 14:00 часова.

**ПОСТУПАК ЗА ИЗБОР**

Поступак за доделу награда у првом степену води и све одлуке доноси Комисија.

Комисија има 6 (шест) чланова, међу којима су и председник и заменик председника Комисије.

Председник Комисије сазива седницу Комисије, председава и руководи радом Комисије, а у његовом одсуству или спречености ове послове обавља његов заменик.

Ликовни радови поднети након истека рока за подношење ликовних радова на Јавни позив, Комисија не разматра.

Ако ликовни рад садржи неки формални недостатак који спречава поступање по истом, учесник на ликовном конкурсу се писаним путем позива да у року који одреди Комисија, отклони уочене недостатке, уз упозорење на последице пропуштања.

Ликовни рад код којег учесник на ликовном конкурсу не отклони недостатке у року одређеном за поступање, Комисија не разматра, већ исту решењем одбацује, као неуредну.

Против решења Комисије из ст. 1. и 3. овог члана, заинтересовано лице може уложити жалбу Општинском већу, преко Комисије, у року од 8 (осам) дана од дана достављања наведеног решења.

Пријаву код које Учесник ликовног конкурса отклони уочене недостатке, у року одређеном за поступање, Комисија разматра као да је од почетка била уредна.

Ликовни рад који не испуњава услове из претходних чланова овог правилника, Комисија не разматра и исти неће бити доступан за гласање.

Против решења Комисије о одбијању пријаве из овог члана, заинтересовано лице може уложити жалбу Општинском већу, у року од 8 (осам) дана од дана достављања наведеног решења.

На основу броја гласова које учесник на конкурсу са својим ликовним радом оствари према мерилима из овог правилника, Комисија утврђује Предлог листе најуспешнијих ликовних радова (у даљем тексту: Предлог листе).

Процес гласања почиње наредног дана од рока за достављање ликовних радова и траје 14 календарских дана.

 Гласање се врши по принципу: један “like” ( “свиђање”) са једног профила вреди један глас. Не постоји ограничење у броју ликовних радова који могу да се “лајкују” са једног профила.

Предлог листе Комисија објављује на огласној табли Општине.

На Предлог листе Учесници конкурса могу уложити приговор Комисији, у року од 8 (осам) дана од дана објављивања Предлога листе.

Комисија је обавезна да на пристигле приговоре одговори у року од 8 (осам) дана од дана истека рока за подношење приговора.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује Коначну листу најуспешнијих радова (у даљем тексту: Коначна листа).

Коначну листу Комисија објављује одмах по утврђивању на огласној табли Општине и на интернет презентацији Општине [www.vrnjackabanja.gov.rs](http://www.vrnjackabanja.gov.rs).

На основу Коначне листе Комисија доноси Одлуку о додели награда, која се доставља лицима која су обухваћена Одлуком.

Лица из става 1. овог члана имају право жалбе на Одлуку Општинском већу, преко Комисије, у року од 8 (осам) дана од дана достављања Одлуке.

На основу Одлуке, Општина и Корисник помоћи закључују уговор о додели награде.

У Врњачкој Бањи дана \_\_\_.\_\_\_.\_\_\_\_\_\_. године

                                                                                     ПРЕДСЕДНИК КОМИСИЈЕ

 \_\_\_\_\_\_\_\_\_\_\_\_\_\_\_\_\_\_\_\_\_